Знызынлагьы аԥсуаа рыԥсы шҭаз ддырҳарц, еимҟьарак аныҟалалак ақырҭцәа ирымданы ахысра иалагон, зны аҩыҵаа, нас Катата игәыԥ, урҭ ирымырдон аиҩхаа уахьынхалоз итәаз Васиа Жьаниа игәыԥ, арҭгьы рхысрақәа убасҟак ахыԥша духеит, ауаҩы имацәа иаҟараны акырцх анлеиуа еиԥш, ашьҭыбжь харанӡа инаӡон, ахәы ихууаа наҟ Аҭареи егьырҭ ақыҭақәеи рҟынӡа иуаҳартә ари аибашьра ашыкьыбжьы.